Emilie Mehl

Emilie Enger Mehl (født 1993) er en norsk politiker (Sp) og jurist som fra oktober 2021 til februar 2025 var justis- og beredskapsminister i Jonas Gahr Støres regjering. Mehl var innvalgt på Stortinget 2017–25. Hun stilte til gjenvalg i 2025 uten å komme inn.

 Bakgrunn 
Emilie Enger Mehl ble født 8. august 1993 i Lørenskog som datter av Eivind Mehl og Ellen Enger Müller. Mehl tilbrakte sine første barneår i Ås før hun flyttet med sin far til Åsnes Finnskog der hun vokste opp på gård.Dagens Næringsliv, 16. oktober 2021, side 36–37.

 Utdanning og tidlig yrkeskarriere 
Mehl har master i rettsvitenskap fra Universitetet i Oslo fra 2017. Mehl har også tatt fag i husdyrvitenskap ved Norges Miljø- og Biovitenskaplige universitet og i informasjonsteknologi ved Universitetet i Sør-Øst Norge. Hun var ansatt som advokatfullmektig i Elden advokatfirma, men sa opp etter at hun ble justisminister i 2021.

 Deltagelse i Reality-TV 
I 2015 vant hun første sesong av reality-serien Anno på NRK. Hun vant også tredje sesong av Kompani Lauritzen, som ble spilt inn i 2021 og sendt i 2022. I 2025 deltok hun i Watt Kjendis på TV 2. Høsten 2025 deltok hun i Skal vi danse uten å nå opp i konkurransen.https://www.nationen.no/emilie-enger-mehl-droppet-realitylansering-stor-forstaelse-for-det/s/5-148-776240

 Politikk 

 Senterparti-verv 
I perioden 2011–2015 var Mehl nestleder og leder i Hedmark Senterungdom. I perioden 2013–2015 var hun medlem av Senterungdommens sentralstyre, fra 2014 som organisatorisk nestleder.

Mehl ble innvalgt som medlem av Hedmark fylkesting i 2015, og var nestleder i komité for økonomi, eiendom og regionalt samarbeid før hun ble valgt inn på Stortinget. Mehl var også medlem av Senterpartiets programkomité foran stortingsvalget i 2017.

Hun ble innvalgt på Stortinget som representant fra Hedmark i 2017. For perioden 2017–2021 var hun medlem av Europarådets parlamentarikerforsamling. Hun var medlem av komiteen for migrasjon og komiteen for valg av dommere til den Den europeiske menneskerettsdomstolen i Strasbourg. Fra 2017 til 2020 var hun medlem av justiskomiteen og fra 2020 til 2021 av utenriks- og forsvarskomiteen. Der var hun saksordfører for saken om salg av Bergen Engines til TMH International (russiske Transmashholding). Saken endte med et daddelvedtak mot Erna Solbergs regjering.

 Justis- og beredskapsminister 
Etter stortingsvalget 2021 ble hun utnevnt til justisminister i Jonas Gahr Støres regjering. Hun ble med dette tidenes yngste justisminister i Norge.Emilie Enger Mehl (Sp) blir tidenes yngste justisminister NRK, 14. oktober 2021

 Domstolsreformen 
I 2021 ble, etter vedtak i Stortinget i desember 2020, antallet tingretter redusert fra 60 til 23 og jordskifterettene ble redusert fra 34 til 19. Etter regjeringen Støre med Mehl som justisminister tiltrådte i 2021 var det reversering av domstolsreformen et tema, blant annet var Ap og Sp enige om å gjenopprette fem tingretter. Etter at representanter for deler av fagmiljøet var mot reversering av domstolsreformen, uttalte Mehl 4. april 2022 at hun heller ville lytte til «vanlige folk» enn «Oslo-eksperter». I mai 2024 varslet Mehl at hun ville gjenopprette fem tingretter.

 Politiet og narkotika 
Våren 2022 fikk Mehl kritikk for ikke å ville beklage politiets menneskerettighetsbrudd etter et stort omfang av ulovlige ransakelser av rusmiddelbrukere. Etter at Rolleforståelsesutvalget la frem sin rapport i januar 2023 sa Mehl at politiet må rydde opp i uklare grenser og ta uheldig rolleblanding på alvor, men advarte mot å ta rapporten til inntekt for en generell tillitskrise til politiet. Hun viste til at det er en del av politiets oppgaver å forebygge bruk av narkotika, som regjeringen ikke ønsker å avkriminalisere.

 TikTok-bruk 
Dagbladet og stortingsrepresentanter fra Frp og Høyre stilte høsten 2022 spørsmål til Mehl om hun hadde den kinesiske appen TikTok på sin tjenestetelefon. Mehl svarte ikke på spørsmålene før den 1. februar 2023, da hun innrømmet at hun hadde hatt TikTok på en «ugradert tjenestetelefon». Frp-leder Sylvi Listhaug stilte deretter spørsmål til Mehl i Stortingets spørretime om hun hadde overholdt sin informasjonsplikt til Stortinget da hun ikke svarte konkret på de gjentatte spørsmålene om hun hadde installert appen på telefonen sin. Mehl tok da selvkritikk og innrømmet at hun burde ha informert Stortinget tidligere.

Mehl fikk oppmerksomhet for en TikTok-video hun selv la ut hvor hun til Travis Scotts sang Goosebumps taler til FNs generalforsamling. Videoen fremstiller justisministeren på en måte som er vanlig på TikTok, hvor hensikten er at personen i videoen skal være litt kul. MDG-politiker Eivind Trædal parodierte deretter Mehl ved å legge ut en video på TikTok hvor han gjør det samme i Oslo bystyre, og omtalte Mehls video som «litt rar og ufrivillig morsom».

 Tilbake på Stortinget 
Etter at Senterpartiet gikk ut av Støre-regjeringen 4. februar 2025, ble Mehl medlem av Finanskomiteen og Senterpartiets finanspolitiske talsperson. Ved stortingsvalget 2025 stilte hun til gjenvalg uten å komme inn. Senterpartiet fikk ett mandat fra Hedmark, Trygve Slagsvold Vedum. Mehl er første vararepresentant for Sp i Hedmark.

 Etter politikken 
Mehl informerte på sin Facebook-profil at hun hadde startet MBA-studier ved INSEAD i Frankrike, et studium som skal vare ut 2026.Emilie Mehl på Facebook, besøkt 21. januar 2026.

Referanser

 Eksterne lenker 




Kategori:Norske justisministre
Kategori:Statsråder i Regjeringen Støre
Kategori:Sp-statsråder
Kategori:Norske realitydeltakere
Kategori:Senterungdommens ledelse
Kategori:Sp-politikere i Hedmark
Kategori:Stortingsrepresentanter 2017–2021
Kategori:Stortingsrepresentanter fra Sp
Kategori:Stortingsrepresentanter for Hedmark
Kategori:Stortingsrepresentanter 2021–2025
Kategori:Personer fra Lørenskog kommune
Kategori:Personer fra Ås kommune
Kategori:Personer fra Åsnes kommune
Kategori:Kompani Lauritzen-deltagere
Kategori:Skal vi danse-deltakere